Delwers dreig met misdaad | News24
Delwers dreig met misdaad
ONWETTIGE DELWERS van Kimberley het op Maandag 25 April gedreig om hulle tot ernstiger misdaad soos roof en diefstal te wend indien hulle verhinder word om gruis op 'n mynperseel langs die Samaria-grondpad vir diamante te sif en te fynkam.
Die polisie het gedreig om hulle in hegtenis te neem indien hulle nie die perseel ontruim nie.
Sommige van die delwers voer glo reeds jare lank 'n bestaan deur vir diamante in gruishope op die perseel te soek.
Dit het tot die ontstaan van 'n plakkerskamp gelei waar die meeste van die delwers bly.
Die perseel waarop hulle onwettig delf, is besig om deur die De Beers-mynmaatskappy aan die mynkonsortium bestaande uit Ekapa Mining en sy vennoot, Petra Diamonds, oorgedra te word.
Bykans 250 delwers het voor die geslote hekke van die perseel saamgedrom en wou in 'n stadium na die Noord-Kaapse departement van mynwese opruk om hul griewe te lug. Van die betogers het daarop aangedring dat Sylvia Lucas, Noord-Kaapse premier, hulle moet kom toespreek.
Een van die delwers, Reginald Macogo, het gesê hy het vyf kinders om te onderhou en het gedreig dat hy tot roof en diefstal sal oorgaan indien hy verhoed word om hier vir diamante te soek.
Thepelo Letimela, een van die delwers, meen die onwettige delwers kan deur Petra Diamonds betrek word en die maatskappy help om die gruis vir diamante te fynkam.
Verskeie delwers het selfs beweer hulle het aansoeke by die departement van mynwese ingedien vir permitte om daar te delf, maar dat die "aansoeke sloer".
Volgens Gert Klopper, 'n woordvoerder vir Petra Diamonds, het die maatskappy ingevolge die Wet op Diamante en die Wet op die Ontwikkeling van Minerale en Petroleum-hulpbronne 'n verpligting om die reserwes te beskerm.
Volgens Klopper vorm die reserwes 'n baie belangrike deel van die maatskappy se strategie wat hom in staat sal stel om vir die volgende 20 jaar nog te kan funksioneer.